Nuwe Mej. SA vandag gekroon | Maroela Media
Ziphozakhe Zokufa (links) tydens die Mej. Suid-Afrika-kroning vroeër vanjaar. Strauss (middel) is as Mej. SA aangewys. Foto: Miss SA/Facebook
ŉ Nuwe Mej. Suid-Afrika word Woensdag gekroon nadat Rolene Strauss Sondag as Mej. Wêreld aangewys is.
“Met die kroning van Rolene Strauss as Mej. Wêreld 2014 is ons nou gekonfronteer met ŉ unieke situasie in die geskiedenis van die Mej. Suid-Afrika-kompetisie waar Rolene nie meer die huidige Mej. Suid-Afrika is nie,” het die organiseerders van die kompetisie gesê.
Volgens die reëls van die kompetisie moet die eerste prinses as Mej. Suid-Afrika gekroon word indien die huidige Mej. Suid-Afrika nie langer haar verpligtinge kan nakom nie. Ziphozakhe Zokufa sal Woensdagmiddag by die Maslow-hotel in Sandton, Johannesburg as die nuwe Mej. Suid-Afrika gekroon word.
Zokufa sal Mej. Suid-Afrika wees tot 29 Maart wanneer die volgende Mej. Suid-Afrika by Sun City gekroon word. Sy sal Suid-Afrika intussen in die 63ste Mej. Heelal-kompetisie verteenwoordig wat op 25 Januarie in Miami in die VSA gehou word. Sy vertrek op 4 Januarie.